Τα εμφυτεύματα μπορούν να τοποθετηθούν σε όσους έχουν καλή οστική μάζα και είναι υγιείς. Υπάρχουν κάποιες κατηγορίες ασθενών που η πρόγνωση δεν είναι και τόσο καλή, όπως οι πολύ βαριά καπνιστές π.χ. 20 τσιγάρα την ημέρα, σε συνδυασμό με προχωρημένη περιοδοντίτιδα. Σε αυτή την περίπτωση μπορούν βέβαια να τοποθετηθούν, αλλά συνήθως η βιβλιογραφία λέει ότι μέσα στην πενταετία θα τα χάσουν, όπως έχασαν και τα δόντια τους. Σε άτομα ηλικίας κάτω των 18 ετών πάλι, δεν μπορούν να τοποθετηθούν εμφυτεύματα, γιατί η ανάπτυξη των γνάθων δεν έχει ολοκληρωθεί πλήρως και έτσι το εμφύτευμα αργότερα θα φαίνεται πιο κοντό από τα υπόλοιπα δόντια, μιας και τα υπόλοιπα δόντια αναπτύσσονται και μεγαλώνουν ταυτόχρονα με τις γνάθους.
Πολύ σημαντικά είναι τα εμφυτεύματα σε άτομα που έχουν υποστεί ακρωτηριασμό από τροχαία ατυχήματα ή από νεοπλασματικές ασθένειες. Αυτά τα άτομα έχουν μια πολύ καλύτερη ποιότητα ζωής μετά την τοποθέτηση των οδοντικών εμφυτευμάτων.